Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка (“Службен весник на Република Македонија“ бр. 124/2015) а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Институтот за демократија и економски анализи - ИДЕА, преку полномошникот Илир Османи, истражувач на ИДЕА, поднесена против Министерството за животна средина и просторно планирање, по предметот Барање за пристап до информации од јавен карактер, на 12.07.2024 година го донесе следното

**Р Е Ш Е Н И Е**

1. Жалбата изјавена од Институтот за демократија и економски анализи - ИДЕА, преку полномошникот Илир Османи, истражувач на ИДЕА, поднесена против Министерството за животна средина и просторно планирање, заведена во Агенцијата под бр. 08-199 на 01.07.2024 година, по предметот Барање за пристап до информации од јавен карактер, **СЕ УВАЖУВА**.

**2. СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

 **О Б Р А З Л О Ж Е Н И Е**

Институтот за демократија и економски анализи - ИДЕА, како што е наведено во Жалбата, на 06.06.2024 година поднел Барање за пристап до информации од јавен карактер до Министерството за животна средина и просторно планирање, со кое побарал по е-маил да му се достави електронски запис од следната информација:

„Износот на капиталните дотации од вашето Министерство до општините (Капитални дотации до ЕЛС) во периодот 2013-2024г., поделени:

-Според општината

-По година“.

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата под бр. 08-199 на 01.07.2024 година.

Агенцијата со електронски допис бр.08-199 од 02.07.2024 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 09.07.2024 година до Агенцијата достави емаил, на кој наведува: „..Се уште не е одговорено по тоа Барање. Во изминатиот период сметководителството и одговорните лица од секторот за финансии користеа лански годишни одмори...Предметот ќе се сработи меѓутоа е потребно повеќе време поради обемноста на истиот.“.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што согласно член 20 став 3 од Законот за слободен пристап до информации од јавен карактер се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**